
A csökkent életminőség biológiai és pszichológiai okainak vizsgálata kezelt primer hypothyreosisban

Bevezetés: A hypothyreosis miatt kezelt betegek életminősége még optimálisan beállított thyroxinpótlás mellett sem éri el az egészségesekét. A háttérben pszichés tényezőkön kívül több szerző felvetette a perifériás dejodináció elégtelenségét. A hipotézis kapcsán nő az alacsonyabb TSH értékekig történő kezelés, a kiegészítő T3 pótlás és a diagnosztikus reverz T3 meghatározások népszerűsége.
Célkitűzés: A rosszabb életminőséggel összefüggő pszichometriai és laboratóriumi markerek azonosítása optimálisan kezelt hypothyreosisban.
Módszer: Keresztmetszeti vizsgálatunkat több, mint 2 éve gondozott pajzsmirigybetegek körében végeztük. Kizárási kritérium volt a megelőző fél évben céltartományon kívül eső TSH, illetve az életminőségre ható bármely jelentős társbetegség. A pajzsmirigyfunkció paraméterei (TSH, fT3, fT4, rT3, aTPO) mellett mértük a szöveti hypothyreosist potenciálisan jelző laborparamétereket (pl. SHBG, CK, koleszterin, GFR). Validált kérdőíveket használtunk az életminőség (ThyDQol), a tünetek (ThySRQ), a depresszió (PHQ9) illetve a szomatizációs hajlam (SASS) felmérésére. A statisztikai elemzéshez robosztus lineáris modelleket, moderáció-, ill. mediációelemzést használtunk (SPSS 27 program, Process Macro).
Eredmények: A vizsgálatba bevont 73 beteg átlagos életkora 48,7±15,5, betegségtartama 13,7 ±8,8 év; a nő:férfi arány 6,3:1 volt. Az átlagos T4 dózis 81,72 (±32,47) μg volt. Az esetek 2/3-a volt Hashimoto thyroiditis. Egyváltozós modellben az életminőséggel nem mutattak összefüggést sem a pajzsmirigyfunkciót, sem a szöveti hypothyreosist jelző laborparaméterek. Szignifikáns prediktor volt ugyanakkor az alapbetegség, a T4 dózis, a tünetszám, a szomatizáció és a depresszió. Többváltozós modellben, a lehetséges magasabb rendű interakciók figyelembevételével vizsgálva ezeket a változókat, a szignifikancia az alapbetegség (p=0,015) és a depresszió (p=0,0013) esetében megmaradt. Emellett szignifikáns hármas interakció igazolódott a szomatizáció x depresszió x T4 dózis tekintetében (p=0,0018). A teljes modellre vonatkoztatva p<0,001, r2=0,654.
Következtetés: A Hashimoto thyroiditises betegek rosszabb életminősége irodalmilag ismert. A különbség a betegcsoportok között a pszichometriai faktorokra korrigálva is megmaradt. Eredményeink nem támogatták a reverz T3 szintek diagnosztikus értékét, az alacsonyabb TSH-ra történő kezelés vagy T3 pótlás klinikai hasznát.



